
תקציר:- במאמר מתוארות התוצאות של שלב שני של ניסוי מבוקר אקראי של MTB (לחשוב על התינוק minding the baby), התערבות הורית רפלקטיבית בין-תחומית בתינוקות ומשפחותיהם. אמהות צעירות עם ילד ראשון שחיות בקהילות נחשלות קיבלו שירותי ביקורי בית אינטנסיביים מצוות אחיות ועובדים סוציאליים למשך 27 חודשים, החל מההיריון ועד ליום הולדתו השני של הילד. התוצאות מראות כי לרמות ה-MTB של האמהות ביחס לתפקוד רפלקטיבי הייתה נטייה לגדול במהלך ההתערבות לעומת אמהות בקבוצת הביקורת. בדומה לכך, לתינוקות בקבוצת ה-MTB היה סיכוי טוב יותר לפתח התקשרות בטוחה וסיכוי קטן יותר להיות לא-מוסדרים (disorganized) לעומת תינוקות של קבוצת הביקורת.
בעשורים האחרונים ראיות על ההשפעות המזיקות של מצוקה מוקדמת על שורה של תחומי התפתחות - ביחסים, חברה, הכרה, הגנטי והנוירולוגי - גדלו בטור הנדסי. כלומר לחצים כרוניים אינם טובים לילדים. כמו כן מתרבות הראיות לכך שלאיכות הטיפול בילד יש השפעה מרכזית על חוסן ההתפתחות של הילד לנוכח המצוקה וכי התקשרות בטוחה קשורה לשורה של תוצאות התפתחות קוגניטיביות, רגשיות וחברתיות חיוביות, קצרות וארוכות טווח. כמו כן, התקשרות לא-מאורגנת, תוצאות של יחסים משובשים וסיכון סוציו-כלכלי קשורים לשורה של תוצאות שליליות ארוכות טווח. לאור הראיות לכך שניתן למנוע התקשרות לא-מוסדרת בעזרת התערבות יש צורך דחוף להתערב בשלב מוקדם וביעילות בחיים של תינוקות, פעוטות ומשפחותיהם כדי קדם יחסי התקשרות בטוחים.
מבוא
למרות סוגי ההתערבויות הרבים ביקורי בית הם הדרך היעילה ביותר להגעה למשפחות נחשלות שמתמודדות עם טראומה. ההתערבות לוחמת בהשפעות הבין-דוריות של עוני חמור, נחשלות, הפרעות התקשרות ושורה של תוצאות סוציו-רגשיות ובריאותיות. המרכז למניעה ובקרת מחלות רואה בביקורים את הדרך העיקרית למניעת חוויות קשות בדור הבא. MTB  הוא ביקור בית בין-תחומי המבוסס על התקשרות לשיפור תוצאות התפתחות, הבריאות והיחסים במשפחות צעירות עם ילד ראשון. ב-2014 הוא צוין ע"י המנהל לשירותי אנוש ובריאות כאחד מ-18 תוכניות ביקורי הבית מבוססות-הראיות בארה"ב. בדו"ח תיארנו את ההשפעה של MTB על תוצאות הבריאות הנפשית בשלב 2 של הניסוי (RCT-ניסוי מבוקר אקראי). ובעיקר השווינו בין קבוצות התערבות וביקורת לפי התוצאות  הבאות: (א) רמת התפקוד הרפלקטיבי של ההורים (RF), (ב) איכות תקשורת רגשית בדיאדה, (ג) איכות התקשרות התינוק, (ד) דיכאון אמהי והפרעת לחץ פוסט טראומטי (PTSD).
מודל MTB
שירות הביקורים לאמהות (עם ילד ראשון) ולמשפחותיהם מתחיל בשליש השני להריון אחת לשבוע, ומגיל שנה עד שנתיים כל שבועיים. הצוות הבין-תחומי כולל אחות עם תואר שני ועובד סוציאלי קליני, שמבקרים לסירוגין ולעתים ביחד לפי הצורך. תדירות הביקורים מותאמת לצורכי כל משפחה ומוגברת בעתות משבר. למרות שהאם ותינוקה הם מוקד הביקור מעודדים את האבות, ודמויות חשובות אחרות בחיי האם, לקחת חלק. הצוות מונחה ע"י מדריך טיפול מקיף שמספק את הכלים לטיפול נענה, מושכל והולם. התוכנית מבוססת על יחסים כלומר – מתן ההתערבות תלוי באיכות היחסים של הצוות עם האם והמשפחה. וכך מנסים מלכתחילה לערב אמהות רגשית גם כאשר הם מתקשות לתת אמון ולהיפתח בפני הצוות. שתי נשות הצוות מספקות הנחיות התפתחות, תומכות בהורות וביחסים המתפתחים בין האם לילד. הן עוסקות גם בביטחון המשפחה ובמצרכים בסיסיים, מספקות חיתולים, עזרת חירום במזון וכו'. לכל מבקרת בית תפקידים ספציפיים לתחומה. האחות מתמקדת בקידום הבריאות (פריון, תזונה, קשרים עם ספקי בריאות נוספים) ועשויה לבחון את מצב הדיכאון של האם (בעיקר דיכאון לאחר לידה) ולהציע התערבויות לא-תרופתיות כמו התעמלות ומנוחה. העובדת הסוציאלית משתמשת במגוון גישות לטיפול בשורה של בעיות בריאות הנפש, שרבים מהן הם תוצאה של טראומה מורכבת, לרבות תסמינים טראומתיים, דיכאון וחרדה. הגישות כוללות פסיכותרפיה תינוק-הורה, פסיכותרפיה למבוגר, ייעוץ משפחתי ותמיכה באם כדי שתחווה, תחקור ותגיע לפתרון הטראומה. העובדת הסוציאלית גם מספקת שורה ארוכה של תמיכות מוחשיות לרבות עזרה בדיור, מזון, חינוך וניווט בין מערכות חברתיות שונות. 
האלמנטים המרכזיים של MTB
בפיתוח ההתערבות התמקדנו בשני אלמנטים של יחסי אם-ילד שקשורים חיובית להתקשרות בטוחה בינקות וקשורים שלילית להתקשרות לא בטוחה ולא מוסדרת: RF (Reflecting Functioning-תפקוד רפלקטיבי) אמהי ותקשורת יעילה בין אם לילד.
RF  הורי מתייחס ליכולת לדמיין את מחשבות התינוק ורגשותיו ולהבין את התנהגותו כפונקציה של חווייתו הסובייקטיביות. יכולת זו ניתן להעריך במסגרת מספר יחסים; RF הורי מתייחס במיוחד ליכולת ההורה להפיק משמעות מהמחשבות, הרגשות וההתנהגות ומהחוויה שלו עצמו כהורה, שמתחילה להתפתח בזמן ההריון וממשיכה עם התפתחות הילד.
מחקרים של מדגמים בסיכון גבוה מדווחים על רמות בסיס נמוכות של RF הורי לעומת הרמות המצויות באוכלוסיות בסיכון נמוך. המונח "בסיכון גבוה" מתייחס לשורה של גורמים, הראשיים ביניהם הם היסטוריות משמעותיות של קשיים או טראומה מוקדמים, כולל התעללות והזנחה, התמכרות, אי תפקוד משפחתי ופסיכופתולוגיה הורית. בקרב אוכלוסיות רבות בסיכון גבוה שכיח גם הימצאותם של "סיכונים סוציו-אקונומיים" הקשורים לעוני – השכלה נמוכה של האם, גיל מוקדם בעת הלידה, חד-הוריות, שייכות לקבוצת מיעוט והתמכרות. מספר מחקרים קשרו בין רמות בינוניות או גבוהות של RF אמהי לבין התקשרות בטוחה, גם במדגמים בסיכון גבוה וגם בנמוך. RF  אמהי נמוך נקשר להתקשרות לא-מוסדרת ולביטחון המבוגר לפי ראיון התקשרות של מבוגר, וסבורים שהוא מתפתח במסגרת יחסים מוקדמים בטוחים. בחודשים ובשנים הראשונות לחיים, יכולת האם להבין את החוויה הפנימית של הילד מבוטאת דרך התנהגותה. רמות גבוהות של RF אמהי נקשרו להתנהגות אמהית רגישה כאשר ה-RF נמדד בשני ההורים. RF  אמהי קשור באופן הפוך לתקשורת רגשית משובשת בין אם לילד שמנבאה התקשרות לא מוסדרת. ניתוחי תיווך קובעים שגם RF אמהי וגם תקשורת דיאדית רגשית מהווים מנגנונים להעברה בין-דורית של התקשרות  ומשפיעים על תוצאותיה. ל- RF  אמהי לפני הלידה יש השפעה רצינית על ההתנהגות הרגשית של האם בחודשים הראשונים לחיי התינוק ולכן קידום RF מתקופת ההיריון והלאה עשוי להיות המפתח להתפתחות אינטראקציות מווסתות וחיוביות ולפיתוח התקשרות בטוחה.
שלב 1 של ה- RCT
בשלב 1 הוכחנו שורה של תוצאות בריאות והתקשרות מועילות כתוצאה מהשתתפות ב-MTB. במדגם של 60 אמהות בקבוצת ה-MTB  ו-45 בקבוצת הביקורת, התינוקות, האמהות והדיאדות בקבוצה הראשונה היו דומות לקבוצת הביקורת במספר תחומים. היה סיכוי גדול יותר שתינוקות MTB יהיו עם חיסונים מעודכנים בגיל שנה ופחות סיכוי שיופנו לשירות להגנת הילד. לאמהות MTB היו שיעורים נמוכים במובהק של כניסה להריון נוסף. תקשורת רגשית אם-תינוק בדיאדות MTB בהן האמהות היו בנות פחות מ-20 הייתה פחות משובשת בגיל 4 חודשים ולכל התינוקות היה יותר סיכוי להתקשרות בטוחה ופחות סיכוי להתקשרות לא-מוסדרת בגיל 12-14 חודש. ולבסוף, יכולת אמהות MTB להתבונן בחוויה שלהן ושל ילדן השתפרה משמעותית במהלך ההתערבות בקרב מרבית האמהות בסיכון גבוה בהשוואה לאמהות הביקורת בסיכון גבוה. מחקר המעקב של שלב 1 גילה שאמהות MTB דווחו על פחות בעיות התנהגות החצנה לעומת אמהות הביקורת בגיל 3-5 של הילד. בנוסף, מצאנו רמות נמוכות יותר משמעותית של השמנת-יתר וסיכוי גבוה יותר משמעותית של  משקל נורמאלי בקרב פעוטות היספניים בקבוצת MTB במדגם המשותף בין השלבים 1 ל-2.
מטרות המחקר והמחקר הנוכחי
המחקר הנוכחי הוא שלב 2 של ה-RCT, כולל מדגם גדול יותר משלב 1 שמשתתפיו הגיעו משני מרכזי בריאות (CHCs) עירוניים. בדקנו 4 הנחות עיקריות שמנבאות כי, בהשוואה לדיאדות בתנאי הביקורת (א) לאמהות MTB יהיה RF גבוה יותר; (ב) לדיאדות שמשתתפות ב-MTB יהיה פחות סיכוי לשיבוש התקשורת הרגשית; (ג) לתינוקות MTB יהיה סיכוי גדול יותר להתקשרות בטוחה ופחות להתקשרות לא-מוסדרת; (ד) להתערבות MTB תהייה השפעה חיובית על דיכאון האם והפוסט-טראומה שלה.
שיטה
תוכנית:- עשינו שימוש בתוכנית אשכול דו-קבוצתי ניסיוני לשם בחינת ההשפעות של MBT עם משפחות צעירות ב-שני CHCs. בראשון, מרבית הטיפול לפני הלידה ניתן בקבוצות ע"י מיילדות, למרות שחלק מהנשים בחרו בפגישות אישיות. אקראיות האשכול הושגה ע"י אקראיות קבוצות הורים (שיטת המעטפה החתומה) כדי למזער סיכוי לזיהום בין חברי הקבוצה. מכל שנה נשמרו 6 קבוצות והוגדרו ע"י תאריך הלידה הדומה. באתר השני כל הטיפול בהורים ניתן בפגישות אישיות ע"י מיילדות והנשים בהריון קובצו לפי תאריך הלידה כדי להקל על תוכנית אקראיות דומה. ולכן, המשתתפות שויכו באקראי לכל אחת מהקבוצות (התערבות לעומת ביקורת) וידעו על שייכות זו עוד לפני הסכמתן להשתתף במחקר.
מערך:- מרכזי הבריאות הללו מעניקים טיפול לאוכלוסיות שמקבלות תת-שירות רפואי וחיות בקו העוני או מתחתיו עם מורשת תרבותית ואתנית שונה, לרבות אפריקאית, קריבית, פורטו-ריקנית, מקסיקנית ודרום/מרכז אמריקה. מרבית הביקורים נערכו בבתי המשתתפים אלא אם כן האם ביקשה שייערכו במקום אחר (בית קפה, ספרייה וכו'). כלי המחקר ניתנו בשתי הקבוצות בבית ע"י עוזר המחקר ובשתי הקבוצות ההערכות אם-ילד נערכו במרחב מעבדתי נוח למשתתפים.
גיוס:- פנינו לנשים שילדו ילד ראשון והגיעו לפגישות הטיפול במרכזים ובדקנו את מידת ההתעניינות שלהן במחקר והזמנו את כל המשתתפות שעמדו הקריטריון ההכללה: (א) מדברות ומבינות אנגלית; (ב) בין 14-25; (ג) ילד ראשון; (ד) לא מכורות לקוקאין או הרואין (לאחר בדיקה במרכז הרפואי); (ה) ללא הפרעות פסיכוטיות (DSM-IV); (ו) ללא מצב כרוני סופני של האם (כמו איידס, סרטן וכו', שנבדק במרכז).
265 משפחות עמדו בקריטריון ועל פי תאריך הלידה הנשים שויכו לאחת משתי הקבוצות. 164 הסכימו להשתתף, 82 הסכימו להשתייך לקבוצה כלשהי; מתוכן, 3 בקבוצת הביקורת לא קיבלו מדדי קבוצת ביקורת ו-5 בקבוצת ההתערבות לא קיבלו את ההתערבות ולכן נותרו 156 אמהות ומתוכן 79 היו בקבוצת הביקורת ו-77 בהתערבות (איור 1 לפרטים).
כדי להבטיח המשך הרשמה והישארות של קבוצת ההתערבות, מבקרי הבית התאימו עצמן ללו"ז האמהות ונערכו מגעים טלפוניים או כתובים כדי לקבוע מחדש ביקורים שהוחמצו או בוטלו.
המחקר אושר ע"י האוניברסיטה ומועצת המחקר של CHC, הגיוס החל באמצע ההיריון וההשתתפות הייתה מרצון. המיילדות ב-CHC יצרו קשר עם משתתפות פוטנציאליות וצוות MTB יצר קשר עם מי שהביעו עניין והסביר את המיזם. נשים שהתנדבו עמדו בקריטריון ההכללה וחתמו על הסכמה. המעקב אחר שתי הקבוצות נמשך 27 חודשים.
תנאי הטיפול בקבוצת התערבות 'שים לב לתינוק'
הצוות החל בביקורים שבועיים עד ליום ההולדת הראשון של התינוק ואז נערך ביקור חגיגת "מעבר" שהכיר בצמיחה ובהתקדמות והציב מטרות לביקורים בשנתו השנייה. לאחר מכן הביקורים התרחשו אחת לשבועיים עד לגיל 24 חודש. במהלך ההתערבות כל המשפחות המשיכו לקבל טיפול שגרתי בהיריון ובתינוק במרכז. עם סיום התוכנית נערך ביקור משותף ע"י 2 מבקרות הבית לחגוג את סיום תוכנית.
מהימנות המודל נשמרה דרך הכשרה ופיקוח מתמשכים. אנשי הצוות השלימו קודם הכשרת מבוא של 3 ימים להבנת חומרי ה-MTB ולאחר שהחלו בביקורי המשפחות (20-25 משפחות כל אחת) נפגשו אחת לשבוע לשעה של פיקוח ספציפי לתחום התמחותן ולשעה של פיקוח בין-תחומי, ו-90 דקות של פגישת צוות.
כל הפיקוח (מנהלי המיזם) כלל סקירת התיק ופיקוח קליני ורפלקטיבי. הקלינאים גם השתתפו בפגישות הכשרה מקצועיות אחת לשלושה חודשים בהובלת מנהלי התוכנית.
טיפול בקבוצת הביקורת
המשתתפים קיבלו ביקורים רוטיניים על פי ההנחיות הקליניות ולו"ז החיסונים במרכזים. למשפחות נשלח אחת לשלושה חודשים מידע על שלבי התפתחות הילד ובריאותו וכרטיסי ברכה לימי הולדת וחגים. שמרנו על קשר טלפוני עם המשפחות לקביעת פגישות מחקר מקו הבסיס, בגיל 4, 12-14 ו 20-24 חודש.
איסוף נתונים
איסוף נתונים בקו הבסיס (הריון של 20-24 חודש) כללו ראיונות דמוגרפיים, כלים פסיכיאטריים וראיון ההיריון – ראיון קליני הנוגע לחוויית ההיריון של הצעירה וציפיות מהתינוק. בגיל 4 חודשים, אמהות ותינוקות הוזמנו למעבדה התפתחותית, הוסרטו ונצפו באינטראקציה. בגיל 12-14 חודש ניתן הליך 'מצב מוזר' באותו המערך. ב-24 חודש, עוזר מחקר ביקר את האמהות בבית בהיותן לבד וללא הפרעה, והעביר סקר כתוב וראיון התפתחות הורה. המשתתפות קיבלו 50$ על זמנן עבור כל ביקור לאיסוף נתונים ו-15$ נוספים לעלויות נסיעה. עוזרות מחקר מנוסות שמכירות את משפחות הקהילה עזרו באיסוף הנתונים.
מדדים
מידע דמוגרפי ובריאותי של האמהות:- מידע לגבי גיל, רקע משפחתי, השכלה והיסטוריה רפואית נאספו בקו הבסיס בראיון וסקירת התיק הרפואי (טבלה 1).
RF מנטאלי
ראיון היריון (PI; Slade 2003). ראיון קליני של 22 פריטים להערכת החוויה הרגשית של ההיריון ואופי היחסים המתפתחים עם התינוק. הראיון שימש במספר מדגמים. תשובות מוקלטות תומללו מילה במילה ונוקדו ע"י מקדדים שלא ידעו את מעמד הקבוצה, באמצעות מערכת ניקוד RF להלן, שהותאמה ל-PI. לניתוח התיווך יצרנו קיטוב של PI ב >2 לעומת ≤2 כדי להבחין בין המחשבות הקודמות ל-RF המתפתח. מקדדי ה-PI לא ידעו את מעמד הקבוצה ביחס לתמלולי הראיונות. לקריטריון המהימנות הייתה 80% התאמה על משתנה אינדיבידואלי וכלל הציונים.
ראיון התפתחות הורה – מתוקן (PDI; Slade et al., 2004).  ה-PDI הוא ראיון עם 20 שאלות שמעריך ייצוג הורי של היחסים עם הילד ואורך כ-45 דקות. ההורה מתבקש לתאר את חוויית היחסים עם הילד, את חווית ההורות הפנימית שלו ואת תגובות הילד לפרידה, כעסים רוטיניים ואי-זמינות ההורה. הראיונות תומללו ונוקדו עבור RF, ו-RF נוקד בסולם מ- 1- עד 9 כאשר הציונים הנמוכים מראים תהליכי קדם-מנטליזציה או אי יכולת להתייחס למחשבות ולרגשות של העצמי והאחר וציונים גבוהים משקפים חיזוק יכולות אלה ואת היחס בין חוויה פנימית והתנהגות. מחקרים שבדקו את תקפות המדד מצאו קשר להתקשרות מבוגר, התקשרות ילד והתנהגות הורה בקרב מדגמים נורמאליים ומדגמים של משתמשי לסמים. במחקר תיקוף של PDI דווח על מהימנות גבוהה בין המדרגים, עקביות פנימית ותקפות קריטריון. היו הבדלים מובהקים בין אוכלוסיות קליניות, נורמטיביות ואוכלוסיות כלואות בציוני RF אמהי; לאמהות בכלא היה הציונים הנמוכים ביותר, למדגם הקליני ציונים בינוניים ולמדגם הקהילתי - הגבוהים ביותר. אותו מחקר מצא רמות גבוהות של עקביות פנימית לפריט וציוניים כוללים על ה-PDI. במחקר הנוכחי המקדדים לא ידעו את מעמד הקבוצה ואומנו למהימנות במערך של 25 תמלילי הכשרת PDI, כש 16% מהם היו תמלילי מדגם; קריטריון המהימנות היה 80% הסכמה על משתנה יחיד וכלל הציונים. (איור 2).
אינטראקציות אם-ילד
הכלי 'התנהגות אמהית לא טיפוסית להערכה והבהרה' (AMBIANCE – Bronfman et al., 1999) מעריך את איכות התקשורת בין אם לתינוק. אינטראקציות פנים אל פנים שהוסרטו בגיל 4 חודשים, בהן התינוקות ישבו בסל-קל והאמהות שיחקו איתם באופן שגרתי למשך 15 דקות, קודדו בסולם 7 נקודות. ציון 5 ומעליו ציינו תקשורת רגשית משובשת בעוד מתחת ל-5 – תקשורת לא משובשת. המדד תוקף אל מול 'מצב מוזר' וביחס להתנהגות הילד והאם שנצפו בבית. השתמשנו בגרסה של סולם AMBIANCE שפותחה עבור תינוקות בני 4 חודשים וכדי לבסס מהימנות בין המדרגים מפתח המדד ניקד תת-מערך של הנתונים ביחד עם המקדד הראשי. מקדם המתאם בתוך הקבוצה היה 88. המפתח והמקדד לא ידעו את מעמד הקבוצה אליה שייכת הדיאדה.
התקשרות התינוק
הליך 'מצב מוזר' (Ainsworth et al., 1978). הליך של פרידה ל-30 דקות שבוחן את איכות ההתקשרות של הילד ומניב את אחד הסיווגים: בטוח (B), נמנע (A), מתנגד (C) ולא-מסודר (D). ההליך מתוקף ומהימן ומשמש כבר 30 שנה עם אמהות מרקעים ותרבויות מגוונות. ההליך נערך והוסרט ע"י צוות מאומן במרכז לחקר הילד באונ' ייל בגיל 12-14 חודש. הקידוד נעשה ע"י מומחה שלא ידע את שייכות המשתתפים. המהימנות נבדקה על 15% מהמדגם עם קריטריון מהימנות של 80%. בגלל מספרן הקטן של קטגוריות ההימנעות וההתנגדות בדקנו את המדד כ-3 קטגוריות: בטוח, לא בטוח (נמנע/מתנגד) ולא-מסודר.
מדדי בריאות נפשית של האם
סולם הדיכאון של המרכז לחקר האפידמיולוגיה (CES-D, Radloff, 1977). 20 פריטים שנבחרו מסולם הדיכאון וששת התסמינים העיקריים כוללים מצב רוח דיכאוני, אשמה/חוסר-ערך, אין-אונים/חוסר-תקווה, פיגור פסיכומוטורי, אובדן תיאבון והפרעות שינה. המהימנות תועדה עם עקביות פנימית גבוהה, יציבות טובה בין מבחן-שחזור ותקפות מבנה במדגמים קליניים וקהילתיים בהם שימש הסולם לבדיקת נוער עירוני ואמהותיהם. במדגם, מקדמי קרונבך אלפא היו 0.83 ו- 0.89 בבסיס ולאחר 24 חודש, בהתאמה. נקודת החיתוך לתסמינים קליניים היא 16. בנוסף להתייחסות ל- CES-D כאל מדד מתמשך בדקנו את אחוז המשתתפים עם תסמיני דיכאון בנקודת החתך או מעליה.
סולם מיסיסיפי להערכת פוסט טראומה – גרסה אזרחית (Keane et al., 1988)- 39 פריטים של דיווח עצמי המבוסס על קריטריוני DSM לאבחון פוסט טראומה. הדירוגים נעשים בסולם ליקרט 9 נקודות לכל פריט שמתאר תסמיני טראומה ומצוקה. הוכח כי המדד בעל תכונות פסיכומטריות מקובלות גם במדגמים אזרחיים. במדגם הנוכחי מקדמי אלפא של קרונבך היו 0.85 ו-0.87 עבור קו הבסיס ו-24 חודשים, בהתאמה. בנקודות חיתוך קליניות, הציון הממוצע של מטופלים פסיכיאטריים היה 86 וציון ממוצע של PTSD היה 130. בנוסף להתייחסות למדד כאל מדד מתמשך בדקנו את שיעור המשתתפים עם תסמיני PTSD בנקודת החיתוך ומעליה, והציון הפסיכיאטרי ממוצע היה 86.
ניתוח נתונים
אפיונים דמוגרפיים הושוו בין הקבוצות וגם אפיוני קו הבסיס של המשתתפים מאתרי CHC 1 ו-2, ולא נמצאו הבדלים סטטיסטיים מובהקים ביניהם (טבלה 1). בגלל אסטרטגיית הדיגום חושבו מתאמים בין-הקבוצות כדי לברר אם נשים בכל מרכז דומות זו לזו יותר מלנשים ממרכזים אחרים ונמצא כי המתאמים בתוך המרכז היו נמוכים ולכן לא היה צורך להסביר הבדלים בין מרכזים בניתוחים.
עבור כל המדדים ברמת המרווח השתמשנו ברגרסיה ליניארית. עבור משתני תוצאה קטגוריים מסודרים (RF ורמות התקשרות התינוקות מ 'מצב מוזר' ב-12 חודש) השתמשנו ברגרסיה לוגיסטית מוסדרת. עבור ההתקשרות גם השווינו בין בטוח/לא-מוסדר ובין לא-מוסדר לבטוח/לא-בטוח כדי לקבוע בנפרד את ההתקשרות הבטוחה והמוסדרת. בדקנו אם השפעות ההתערבות מותנו בתת-אוכלוסיות רגישות, כמו אמהות בנות 14 ל-19 ובעלות פחות מתעודת בגרות, ע"י בדיקות של אינטראקציות בין אפיונים אלה לבין ההתערבות. כל הניתוחים הראשונים נערכו בגישת כוונה-לטפל (intent-to-treat).
תוצאות
תיאור המדגם
סטטיסטיקה תיאורית של כלל המדגם מוצגת בטבלה 1. האמהות היו צעירות (גיל ממוצע 20.4) ומרביתן לטיניות. מעט יותר מחצי דיווחו על סיום תיכון וכולן מלבד 4 משפחות היו עם רמת הכנסה שזיכתה אותם בתוספת תזונתית לאמהות וילדים. בעוד יותר מ-80% היו חד-הוריות, יותר ממחצית דיווחו על מעורבות מסוימת של אב בקו הבסיס. לא היו הבדלים מובהקים בין הקבוצות ביחס לנתונים דמוגרפיים. אם כי ההבדל בין אמהות ה-MTB לקבוצת הביקורת ברמת ה- RF בקו הבסיס על ה-PI לא היה מובהק, שמרנו על PI/RF קבוע בכל שאר הניתוחים. לא היו הבדלים ברמות קו הבסיס בשל תסמיני דיכאון ופוסט טראומה ולכן לא שמרנו על קביעות משתנים אלה.
הישארות המשתתפים
שחיקה:- שיעור השחיקה – משפחות שלא השלימו את המחקר - היה 22% עבור קבוצת הביקורת ו-27% בקבוצת ההתערבות. שיעור השחיקה בכלל התוכנית לעומת המחקר הספציפי היה 17%. ההבדל בין שני השיעורים משקף את העובדה שמתוך 68 משפחות שהשלימו את ההתערבות 8 לא השלימו את מדדי המחקר.
נתונים חסרים:- בכל בדיקה היו נתונים חסרים למרות שניסינו ליצור קשר עם כל המשפחות בכל נקודות הזמן ללא קשר לפגישות קודמות שהחסירו. הנתונים החסרים היו הגבוהים ביותר בגיל 12-14, כאשר נבדקה רמת ההתקשרות (29% בקבוצת הביקורת ו-36% בקבוצת MTB) והחוסר היה קשור לבעיות דיור או זמן (שינוי עבודה ושעות). בנוסף, חלק מהמשפחות נעלמו לפרק זמן וחזרו למחקר לאחר מכן. למרות האקראיות של התרחשויות אלה, ייתכנו גם סיבות לא-אקראיות לחסר ודבר זה מרמז על אי ההולמות של השיטות לניהול הנתונים החסרים.
הנחות
הנחה 1: להתערבות ה-MTB תהיה השפעה חיובית על התפתחות RF אמהי
בדקנו את ההבדלים בין שתי הקבוצות ברמת ה-RF בגיל 24 חודשים באמצעות PDI ושמירה על קביעות RF הורי (PI) ומצאנו הבדל מובהק בין אמהות ה- MTB לקבוצת הביקורת בסיכוי להשתייך לאחת מארבע קטגוריות ה-RF. משתתפות קבוצת ההתערבות היו בעלות סיכוי גדול יותר פי 2.15 להיות בקטגוריה של ציוני PDI/RF (איור 2).
הנחה 2: לדיאדות MTB יהיה פחות סיכוי לתקשורת רגשית משובשת
לא נמצאו הבדלים בין אמהות MTB  ואמהות הביקורת בתקשורת רגשית בגיל 4 חודשים ובשתי קבוצות האמהות היה אחוז גבוה של אינטראקציות משובשות.
הנחה 3: לתינוקות MTB יהיו יותר סיכוי לקשר בטוח ופחות סיכוי לקשר לא-מוסדר
איכות ההתקשרות הושוותה בשתי הקבוצות בגיל 12-14 חודש לפי 3 הסיווגים ונמצא הבדל מובהק בין ילדי הקבוצות. בנוסף, בדיקת יחסי הסיכוי הראתה שלילדים בקבוצת ההתערבות היה סיכוי פי 2.69 להיות מסווגים כמוסדרים (בטוחים או לא-בטוחים לעומת לא-מוסדרים) מאשר ילדי הביקורת ופי 2.59 להיות מסווגים כבטוחים (לעומת לא בטוחים ולא-מוסדרים) לעומת ילדי הביקורת (טבלה 2).
הנחה 4: התערבות MTB תפחית את תסמיני הדיכאון והפוסט טראומה 
קודם בדקנו אם היו הבדלים בין שתי הקבוצות בתסמינים אלה בקו הבסיס ובגיל 24 חודש (טבלה 3). לא נמצאו הבדלים בקו הבסיס, ואילו לאחר 24 חודש, לא היו הבדלים מובהקים, אם כי ציוני תסמיני הדיכאון של קבוצת ה-MTB היו נמוכים מאלה של אמהות הביקורת עם סיום המחקר. לא נמצאו הבדלים מובהקים בין הקבוצות עם הזמן על פי מבחן-t של הבדל בציונים. ההבדל באחוז הציונים מעל נקודת החיתוך הקלינית היה בכיוון הצפוי (כאשר אחוז ה-MTB בציונים מעל נקודת החיתוך משתפר בסיום ההתערבות), אך לא מובהק. לא היו קשרים בין תסמיני PTSD בקו הבסיס ולאחר 24 חודשים באף אחת מהקבוצות (טבלה 3) או בשינוי בין קו הבסיס ולאחר 24 חודשים לפי קבוצה.
ניתוחי תיווך/מיתון מסבירים
בעזרת סדרה של רגרסיות לוגיסטיות ולוגיסטיות מוסדרות בדקנו אם PI בקו הבסיס, גיל האם, השכלה, תסמיני דיכאון ו-PTSD, כמו גם איכות היחסים בגיל 4 חודשים, פעלו כמתווכי/ממתני השפעות ההתערבות על PDI/RF, התקשרות התינוק, תסמיני דיכאון או PTSD. מצאנו קשרים חיוביים בכל הקבוצות בין PI/RF בקו הבסיס ו- PDI/RF (4 קטגוריות)  בגיל 24 חודש, בין תסמיני דיכאון בקו הבסיס לבין תסמיני דיכאון בגיל 24 חודשים; בין תסמיני דיכאון ו-PTSD בקו הבסיס ולאחר 24 חודש; ובין PTSD בקו הבסיס ולאחר 24 חודש. לא נמצאו השפעות ממתנות עבור PI בקו הבסיס, גיל האם, השכלה, תסמיני דיכאון ו-PTSD על PDI/RF, התקשרות התינוק, תסמיני דיכאון או PTSD. ראיות למיתון נמצאו כאשר ניתחנו את ההשפעה של תקשורת משובשת בגיל 4 חודשים על PDI/RF. בקבוצת הביקורת, תקשורת משובשת על ה-AMBIANCE היית קשורה במובהק לרמות PDI/RF נמוכות בגיל 24 חודש. עם זאת, בקבוצת ההתערבות רמת ה- PDI/RF בגיל 24 חודש לא הושפעה מדרגת התקשורת משובשת על ה-AMBIANCE בגיל 4 חודשים.
דיון
התוצאות של שלב 2 מאשרות רבות מהתוצאות של שלב 1 – שבקרב אמהות – רובן לטיניות – צעירות שחיות בתנאים כלכליים גרועים עם השכלה מוגבלת ומחסור במשאבים אחרים ורמות גבוהות של מצוקה בילדות המוקדמת, התערבות MTB מקדמת שני גורמי הגנה חשובים: יכולות רפלקטיבית של האם ובטחון ההתקשרות של הילד. וזאת למרות שלאמהות MTB יש רמות נמוכות של RF בתקופת ההיריון ואינטראקציות משובשות בגיל 4 חודשים. הכרונולוגיה של הממצאים החיוביים והתפתחותם של התקשרות בטוחה וRF- אמהי למרות הבעיות הנ"ל, מצביעים על כך שהתערבות במהלך הינקות והפעוטות היא מפתח להשפעות ארוכות טווח אצל האם והילד.
השפעת MTB על RF
תיאוריית המנטליזציה ומדעי העצב הרגשיים קושרים בין היכולת לעסוק ברמות גבוהות יותר של תפקודים קורטיקליים, כמו הגיון ותכנון, ברמות נמוכות יותר של לחצים אקוטיים. ולכן כאשר חוש ההישרדות של היחיד – הילחם, ברח או קפא – מופעלים בעקבות איום ומביאים להפעלת יתר של המערכת הלימבית, נפגעים תהליכים רפלקטיביים שחיוניים ליצירת בסיס בטוח ומגונן עבור הילד. מסיבה זו שיפור RF הורי הוא מטרה של התערבויות התקשרות רבות באוכלוסיות עם לחצים רבים. מספר קטן של מחקרים לא-מבוקרים של אמהות פגיעות דיווחו על שינויים מובהקים ב-RF במהלך ההתערבות ובנוסף, שני ניסויים אקראיים תיעדו שינוי ב-RF במהלך התערבות: מחקרים מ-2010 ו-2017 דיווחו כי RF של אמהות גדל משמעותית לאחר השתתפות בטיפול מנטליזציה של 12 שבועות להורים מכורים. מחקר מ-2013 מצא כי השתתפות בהתערבות מנטאליזציה של 8 שבועות לאמהות כלואות לתינוקות נקשר לגידול ב-RF. בעוד מדגמי ההתערבויות והשיטות של קידוד ה-RF השתנו ממחקר למחקר, הראיות המצטברות מצביעות על כך שהגישה מועילה לאמהות פגיעות בקידום ה-RF וכי הדגש הספציפי על RF כבסיס להיענות רגישה חשוב במיוחד.
אך אסור שהראיות המצטברות יעמעמו את העובדה שיש עדיין מספר מורכבויות במדידת מבנה רב-ממדי זה. וכפי שעולה מכל המחקרים ההתקדמות בפיתוח יכולות רפלקטיביות היא איטית ונמצא כי במהלך התערבות גודל העלייה ביכולות הרפלקטיביות בקרב האמהות היא נקודה אחת בלבד. בנוסף, בכל המחקרים לעיל, ככל הנראה משום שהמדגמים היו בסיכון גבוה עם חשיפה גדולה לטראומה וצורות אחרות של אי-תפקוד משפחתי, טווח ציוני ה-RF היה מוגבל, והאמהות נמצאו בקצה הנמוך של הסולם גם לאחר ההתערבות. דבר זה מעלה מספר סוגיות. סולם ה-RF נועד למדוד את מלוא טווח היכולות הרפלקטיביות ולכן, צורות הקדם-מנטאליזציה השונות שנראו במדגמים בסיכון גבוה לא נבדלות זו מזו ומשויכות לאותו ציון נמוך – כלומר 1 או 2. ולכן יועיל אם נוכל להרחיב את הקצה הנמוך יותר של סולם ה- RF כדי להבחין בין רמות וסוגים של תהליכים קדם-רפלקטיביים ולמדוד את השינוי באופן משמעותי יותר. מחקר מ-2017 תיאר מאמצים מוקדמים לפתח סולם קדם-מנטליזציה עבור ה-PDI. נעשו גם מאמצים לפתח פרוטוקולי ראיון קצרים יותר למדידת RF, וגם אלה בשלבי התפתחות מוקדמים. בשנים האחרונות פותחו שני כלי סריקה קצרים להערכת RF הורי: שאלון 'תפקוד רפלקטיבי הורי בהריון' (Pajulo et al. 2015) ו- 'שאלון תפקוד רפקלטיבי הורי' (Luytenet al, 2017). בראשון התשובות מתייחסות ל- 3 גורמים: יכולת למצבים מנטאליים, חשיבה על העובר-ילד והאופי הדינמי של מצבים מנטאליים (תוקף עם PI). בשני, התשובות מתייחסות ל- 3 גורמים: סקרנות לגבי מצבים מנטאליים, הערכה של יכולת במצבים מנטאליים ואופנים ללא מנטליזציה (עדיין לא תוקף כנגד PDI). אך אף אחד מהשאלונים אינו תחליף לשאלונים קליניים מעמיקים.
השפעת ה-MTB על התקשרות התינוק
לנוכח העובדה שאיכות התקשרות התינוק קשורה לתוצאות מאוחרות יותר, לא מפתיע שהתערבויות מוקדמות רבות, ובמיוחד ביקורי בית, קשורות להתקשרות. ב-30 השנים האחרונות מספר קטן של תוכניות ביקורי בית העריכו את איכות ההתקשרות באופן ישיר באמצעות הליך 'מצב מוזר': פסיכותרפיה תינוק-אם (IPP), תוכנית ABC (תפיסה התנהגותית של התקשרות), תוכנית STEEP, ועוד. תוכניות אלה שונות זו מזו במידה רבה ביחס למשך ואינטנסיביות ההתערבות כמו גם בעיתוי של תחילת היישום. אך כולן מכוונות למשפחות בסיכון גבוה ועוני. ויתרה מזו, מלבד STEEP, כולן הצליחו להגביר את שיעורי ההתקשרות הבטוחה ולהפחית את שיעורי ההתקשרות הלא-מוסדרת בהשוואה לקבוצות הביקורת. בהשוואה לביקורי בית פסיכו-חינוכיים נמצא כי IPP משפרת משמעותית מחוונים יורדים של התקשרות בטוחה ובעיקר ייצוגי ילדים את עצמם ואת האם בגילאי הגן.MTB  ו- ABC הן כיום שתי התוכניות מבוססות-הראיות הנחשבות ביותר ע"י מנהל הבריאות האמריקאי למרות ההבדלים ביניהן. ABC היא תוכנית עם 10 פגישות על בסיס מודל התנהגות של חיזוק חיובי שמכוון ספציפית ל-3 אלמנטים של אינטראקציות אם-ילד: הזנה, הליכה בעקבות הילד והימנעות מהתנהגות מפחידה. אפשר ליישמו עם תינוקות ופעוטות וניתן ללמוד אותו מפי מדריכים ברמת תואר ראשון. על סמך אותו מערך של עקרונות התקשרות כמו MTB, ABC יושם עם אוכלוסיות והניב תוצאות דומות בתחום ההתקשרות. השוואת שתי התוכניות לא פשוטה משום שלמרות הדמיון בחלק מהתוצאות, המטרות אינן דומות. MBT  מנסה לקדם תהליכים פסיכולוגיים (RF) שמצויים בבסיס ההתנהגות כמו גם הבנה רציונאלית.
השפעת MTB על בריאותה המנטאלית של האם
רבות מהאמהות ב-MTB סובלות מבחינה רגשית וככל הנראה נושאות איתן אבחונים פסיכיאטרים כאלה או אחרים, אך הן מגיעות ל-MTB לקבל עזרה ולא טיפול. גם כאשר צריך להפנות אותן לטיפול חיצוני הן מאוד לא ששות  לכך. טיפולי בריאות נפשית נתפסים לעתים קרובות כתיוג לא רצוי ומניסיוננו רק מעט אמהות הסכימו לקבל טיפול, אך נפתחו ל-MTB ויש להניח שעבודה זו מכינה אותן לטיפול מאוחר יותר.
ולכן אנו רואים בהיבט הבריאות המנטאלית של עבודתנו כ "פסיכותרפיה במטבח" :  אמהות מקבלות טיפול וקידום בריאות מנטאלית ותמיכה הורית במסגרת הסביבה הביתית. בעוד גישות MTB מבוססות על ראיות, הן מיושמות בדרך גמישה בהתאם לצורכי המשפחה כאשר המטרה הסופית היא ליצור ביטחון, לשפר יחסים ויכולות מנטליזציה ולהפחית תגובות ללחץ. מאחר ואנו עדים לחלחול ההשפעות הקליניות של ההתערבויות, לרבות שיפור יכולות הרפלקסיה, קיווינו שחלק מההשפעות ההוליסטיות של השיטה ישפרו תסמינים של דיכאון ופוסט טראומה, אך לא מצאנו השפעות מובהקות של השיטה על הבריאות המנטאלית של האם למרות שהשינויים היו בכיוון הנכון. במהלך המחקר התגלו שיפורים לא מובהקים ברמות ממוצעות של תסמיני הדיכאון; כלומר, הציונים בקבוצת ה-MTB  ירדו מ-14 ל-11 ובקבוצת הביקורת מ-14 ל-13. כמו כן, אחוזי ציוני קבוצת ה-MTB ירדו מ-39% ל-22% בעוד של קבוצת הביקורת שמרו על יציבות. המגמות העלו את האפשרות שההשפעה הכללית של MTB על תסמיני הדיכאון תוכל לבלוט במדגם גדול יותר בעתיד. אך גם הממצא של התוכנית 'התחלה חדשה' שמבוססת על מנטליזציה לא מצא השפעות מובהקות על הדיכאון והמסקנה הייתה ששיפור המנטליזציה וההתקשרות לא בהכרח מפחיתים בדיכאון.
ממצאי הפוסט טראומה מעורפלים יותר מסיבות שונות. בשתי קבוצות האמהות (MTB וביקורת) היו שיעורים נמוכים של פוסט טראומה על פי סולם מיסיסיפי וכמעט לא חל שינוי במהלך ההתערבות. העובדה שכה מעט אמהות דיווחו על תסמיני פוסט טראומה מפתיעה לאור העובדה שכה רבות מהאמהות שחקרנו חוו חוויות ילדות קשות, לרבות התעללות פיזית ומינית, נטישה, עוני חמור ואי תפקוד משפחתי והציגו מספר סימנים ל"טראומה מורכבת" או פוסט טראומה, כאשר דיכאון וחרדה היו ביטוי למצוקה בסיסית קשה ואי תפקוד.
לדעתנו, רמת הדיווח הנמוכה היא בעיית מדידה. בתכנון המחקר ב-2001 היו רק מעט מדדים פשוטים שהתאימו למדידת פוסט טראומה במדגמים של משפחות שוליים מגוונות משום שמרבית המדדים נגזרו ממחקרים של יוצאי צבא. מאז, הבנת התסמינים הפוסט טראומתיים והשפעתם על יחסי הורה-ילד השתנו דרמטית ופותחו מספר מדדים מתאימים יותר כמו 'רשימת PTSD' הקשורה ל- DSM 5. כיום אנו משתמשים ברשימה זו ובשאלון טראומת ילד במחקרנו אך לצערנו גם כיום אין הרבה כלים תקפים ומהימנים להערכת טראומה מורכבת.
מדוע MTB ?
כיום יש דחף ניכר לפתח וליישם התערבויות קצרות טווח על בסיס התקשרות שמשפיעות על תוצאות לאורך זמן. התמיכה בגישה זו מגיעה בחלקה מהממצאים של ניתוח-על מ-2003 שהראה כי התערבויות קצרות טווח יעילות יותר מארוכות טווח. התמיכה גם מגיעה מהבדלים ברורים בעלויות ובמורכבות של יישום מודלים קצרים וארוכי טווח. בעוד MTB היא בבחינת אנומליה באקלים החברתי וכלכלי זה, היא נמצאת בחברה טובה. 'שותפות אחות-משפחה' (NFP; Olds et al., 2002),  אחת ההשראות של MTB, גם היא התערבות ביקורי בית שנמשכת 27 חודשים ועוסקת במשפחות שוליים עם רמת לחץ גבוהה ומיושמת ב-42 מתוך 50 מדינות ארה"ב ובמדינות רבות במערב אירופה. מחקרי המעקב מעידים על תוצאות טובות ומתמשכות. 'פסיכותרפיית הורה-ילד' - מקור ההשראה השני של MTB, גם היא התערבות ארוכת טווח למשפחות עם טראומה שנבדקה במספר מחקרים מבוקרים ואקראיים בעולם.
שתי שאלות הולכות לאיבוד בדיווחים על עלויות ההתערבויות: מהן מטרות ההתערבות ולמי היא מתאימה? בניגוד להתערבויות קצרות טווח המטרות של MTB רחבות: לשפר בריאות, התפתחות, התקשרות ובריאות מנטאלית ותוצאות מהלך החיים במשפחות עם בעיות אלה. זהו הרציונאל להתערבות בין-תחומית המבוססת על יחסים ולמודל ארוך הטווח. בנוסף, MTB תוכננה למשפחות שזקוקות לרמה רחבה של תמיכות כאלה כאשר הן במעבר להורות וכדי לעזור להם לבנות יכולות שיובילו לחוסן ולמעורבות פעילה בחיי ילדיהם. הורים מגיעים ל-MTB עם היסטוריות כבדות של התקשרות גרועה וטראומה, הן שלהם והן של דורות קודמים להם. רבים מהם חסרי משאבים לטפל בעצמם ובמשפחתם, חסרי נגישות למערכת הבריאות, לשירותים סוציאליים, לדיור יציב ולעבודה, השפעות המצב הסוציו-אקונומי המתמשך סוגרות עליהם, תחושת המסוגלות העצמית שלהם קטנה ביותר בגלל נסיבות חייהם והם בסיכון גבוה מבחינת תוצאות כלכליות ו-RF מוגבל.
אנו רואים את היחסים שבונים קלינאים עם האמהות, הילדים והמשפחות כמפתח להפחתת השפעת גורמי הסיכון הרבים. היחסים מהווים בסיס לתחושת בטחון או אמון ומתוכם ממשיכים כל החקירות והפתרונות. קשה לרקום יחסים עם אמהות MTB, שחוששות לתת אמון באחרים ולעתים אף רואות בהזמנה לקשר - איום. יחד עם זאת הקלינאים ב-MTB מנסים לספק בסיס בטוח ומוגן כדי שאמהות תוכלנה ליצור ייצוגים של עצמן כמי שמסוגלות לטפל ולהיות מטופלות. הצוות אכפתי, עקבי ולא שיפוטי, דמויות התקשרות שמספקות את התמיכה ותחושת הביטחון הדרושות לארגון מחדש, ביולוגי ופסיכולוגי, ולחסימת תגובת הלחץ הממושכת שמתרחשת בעקבות מצוקה כרונית. הצוות הוא ה"אחר" הרפלקטיבי שמעוניין בחוויית האם ומדגים צורת התנהלות בתקווה שהאם תאמץ אותה בעתיד עם התינוק. הקלינאים גם כוללים פרקטיקות מבוססות גוף כדי לווסת עוררות כמו 'מיינדפולנס' וטכניקות אחרות להורדת לחצים. לאחר שהאמהות חשות יותר בטוחות ומווסתות הן מוכנות יותר לטיפול פסיכולוגי וחלק מהן אף מסכימות לקבל ייעוץ לאחר סיום ההתערבות.
MTB  מתחיל עם המעבר להורות, תקופה מהירה של רגישה לשינויים פיזיים, נוירו-אנדוקריניים, נוירו-ביולוגיים ורגשיים וארגון מחדש חברתי שמכין את "המוח ההורי" להישרדות העובר בעולם האנושי. אלה כוללים את הפעלת המערכות הנוירו-אנדוקריניות (בעיקר אוקסיטוצין) שמבטיחות התקשרות בטוחה ומווסתות לחצים, והפעלת מרכזי תגמול דופמינרגיים שמבטיחים הנאה ביחסי אם-ילד. לחצים אמהיים קודמים, בעת ההיריון ואחרי הלידה בגלל קשיי החיים, האלימות או לחצים ממושכים בעקבות בידוד ולחצים פנימיים בעקבות דיכאון, חרדה או טראומה, משפיעים ישירות על התפתחות העובר ואיכות היחסים הדיאדיים. לחצים אלה גם משפיעים על יכולת הילד לויסות לחצים וויסות רגשי, תפקוד קוגניטיבי, התפתחות מוטורית ושורה של מדדים פיזיולוגיים כמו משקל לידה, גיל ההיריון, קצב לב העובר וכן הלאה. לחצים אלה גם מגבירים את הפסיכופתולוגיה של הילד ולכן חשוב שההתערבויות תתחלנה לפני שמחזור הטראומה הבין-דורי והפרעות ההתקשרות יתחילו בפעולתם. 
לא כל אחד זקוק לביקור בית ארוך טווח ואינטנסיבי, לתמיכה בין-תחומית או לתמיכה לפני הולדת הילד. אך יש הורים וילדים שמאוד זקוקים לכך. בארה"ב, בחירת ההתערבות תלויה במידה רבה במצב הכלכלי ומדינות ורשויות עירוניות בוחרות בד"כ במודל פחות יקר ולכן במקום שהקלינאים יבחרו בתוכנית המתאימה הבחירה נעשית בידי מנהלנים, ובנסיבות אלה המשפחות נופלות בין הכיסאות: הן אינן מאורגנות דיין כדי להשתתף או שהן נושרות. ולכן אנו טוענים שכדי ליצור שינוי ארוך טווח במשפחות עם סיכון אמיתי ולפתח יכולות שישפיעו גם בעתיד עלינו לזרוק רשת רחבה ולהתחיל להתערב בשלב מוקדם ובאופן מתמשך בתקופת מעבר זו.
חוזקות וחולשות
הצלחנו לעקוב אחר המדגם למשך 27 חודשים ושיעורי השחיקה היו נמוכים יחסית ועקביים בשלב 1 (27% MTB לעומת 31% ביקורת) ובשלב 2 (27% MTB ו-22% ביקורת). השתמשנו במדדים הטובים ביותר של התקשרות ('מצב מוזר'), RF (PI ו-PDI ) והתנהגות הורית (AMBIANCE) כדי למדוד ישירות מבני מפתח. הכללת מדגם מגוון והעובדה שהתוכנית הייתה חלק ממרכזי הבריאות קידמה את התקפות החיצונית של הממצאים. השימוש בניתוחי כוונה-לטפל ובקרת המבנים בקו הבסיס בניתוחים קידמה את מהימנות ההשפעות.
המגבלות היו משתנה ההשתתפות במדידת הביקורים עם הזמן. גודל המדגם הקטן יחסית בזמנים שונים הוביל להיעדר כוח יחסי ולניתוחי תת-קבוצה מסוימים שהיו מוגבלים. אם כי זוהי תוצאה ידועה של עבודה עם משפחות ודרישות רבות ושונות, דבר זה השפיע ללא ספק על היכולת לאתר השפעות נוספות. בנוסף, מספר המשתתפות שסירבו להירשם להתערבות ושיעור השחיקה עם הזמן הכניסו מידה מסוימת של הטיה למחקר משום שיש להניח שמי שסירבו היו שונים במידה זו או אחרת ממי שהשתתפו. ולבסוף, היעדר מדד מתאים של PTSD וטראומה מורכבת בזמן המחקר הגבילו בבירור את היכולת לאתר השפעות התערבות על פסיכופתולוגיה של הטראומה למרות שהערכת ההשפעה של רמת הפתולוגיה הטראומטית חשובה ביותר לשם התאמת סוג ההתערבות לצורכי המשפחה.
כיוונים לעתיד
אנו מתכוונים לזווג מדדי התקשרות ומדדים פסיכו-סוציאליים לסמנים-ביולוגיים (מדדי קורטיזול והתלקחות) של תפקוד המערכות הנוירו-ביולוגית, האנדוקרינית והחיסונית, בתקווה שמאמצים אלה יעזרו להבין טוב יותר את היחסים בין מדדי התנהגות למערכות וויסות הלחץ ואת המיד בה ה-MTB מצליח לחסום את הלחץ הרעיל. נחקור גם אילו מהמשפחות נעזרה הכי הרבה ב-MTB. בנוסף, אנו מלווים את הקבוצה לאורך זמן כדי לבדוק אם ישנן השפעות בין-דוריות מתמשכות של ההתערבות על המערכות הביולוגית וההתנהגותית. מחקר מעקב של קבוצת הביקורת גילה ראיות להעברה בין-דורית של לחצים ובניתוחים עתידיים ממצאים אלה יושוו עם תוצאות של משפחות ההתערבות. נעשים מאמצים לערוך ניתוח-עלות של MTB משני שלבי המחקר, כמו גם של ההבדלים המתועדים בשיעורי השמנת-היתר בקרב פעוטות MTB ושכיחות של בעיות ההתנהגות מצד האם.
מסקנות
[bookmark: _GoBack]במהלך העשור האחרון, גם מדעי ההתפתחות וגם מדעי הכלכלה הבהירו את העובדה שהתקשרות תינוק בטוחה, אינטראקציות חיוביות בין אם לילד ורפלקטיביות מצד האם תורמים להתפתחות לא-קוגניטיבית וחברתית-רגשית, שהם רכיבי מפתח בהצלחה הלימודים וברווחה עתידית. מלכתחילה, הנחת יסוד מוצק עבור ההתפתחות החברתית-רגשית של התינוק והאם היו המטרה העיקרית של ה- MTB. תוצאות המחקר מצביעות על כך שהניסיונות לקדם התקשרות בטוחה בילד הראשון ורפלקטיביות באמהות צעירות הניבה פרי אך גם העלתה שאלות למחקר העתידי.

